《和曾英发见寄二首 其一》
宋代·王庭圭

闻君要了官中事，了事君今竟作痴。陋巷端能一瓢足，虚名何用四方驰。

开帘璧月夜生海，下笔冰蚕细吐丝。想得诗成有新句，池塘草入梦中思。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。